ORDE do 18 de maio de 2005 pola que se outorga a aprobación definitiva do proxecto de modificación puntual número 5 do Plan Xeral de Ordenación Municipal, para introducir diversas modificacións, do Concello de Vilagarcía de Arousa. (Expediente PO-04007).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 23/06/2005

O Concello de Vilagarcía de Arousa conta cun plan xeral de ordenación municipal, aprobado definitivamente o 4-2-2000.
A documentación remitida consta de expediente administrativo e dous proxectos técnicos da modificación.
O obxecto do presente proxecto son as seguintes modificacións:
-Convenio co liceo marítimo.
-Convenio coa familia Carús.
O obxecto da modificación dá cumprimento ao artigo 94 da Lei 9/2002, de ordenación urbanística e protección do medio rural de Galicia, respecto dos fundamentos das modificacións do planeamento urbanístico.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente a informe preceptivo desta consellería, que foi emitido o 9-9-2003, de conformidade co disposto no artigo 85.1º da Lei 9/2002.
O Pleno do Concello o 29-7-2004 acordou a aprobación inicial, publicada na prensa e no DOG do 7-9-2004, co resultado da fase de información públi
ca que consta no expediente tramitado e aprobado provisoriamente polo Pleno do Concello o 28-10-2004.
Por Orde do 14 de febreiro de 2005, aprobáronse definitivamente as modificacións referentes a aliñacións no Castro e en Aralde, e suspendéronse canto ao liceo marítimo e ao convenio coa familia Carús, mentres non se resolvesen determinadas observacións.
O expediente agora presentado corrixe as observacións efectuadas.
Revisado o documento relativo á modificación puntual nº 5 do PXOM para introducir diversas modificacións e a súa adecuación á normativa vixente, e analizados os aspectos sinalados no artigo 85.7º da Lei 9/2002 LOUG, e atendendo á nova documentación presentada polo concello en maio do presente ano, procede sinalar:
A) Canto ao liceo casino, se se relaciona esta modificación coa da familia Carús, ponse de manifesto que a través desta última modificación fundamentada nun convenio, se obtería un aumento de dotación de zona verde que, completado co exixible polo aumento de edificabilidade que se plasmaría na do liceo casino, compénsaa ampliamente, estando integradas ambas as futuras actuacións en solo urbano, co que se cumpren, substancialmente, as exixencias legais.
B) Convenio coa familia Carús: acredítase, por certificación do secretario municipal, que no resto do cuarteirón que se proporía tratar conxuntamente, existen xa outorgadas cinco licenzas de obras, catro recentemente, co que a idea orixinal devén materialmente irrealizable.
En consecuencia e, en aplicación do disposto no artigo 85.5º a) da Lei 9/2002, de ordenación urbanística e protección do medio rural, e por proposta da Dirección Xeral de Urbanismo, desta mesma data,
RESOLVO
Artigo 1º.-Aprobar definitivamente a modificación puntual nº 5 do PXOM, canto aos ámbitos referentes ao liceo casino e convenio coa familia Carús.
Artigo 2º.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP.
Disposición derradeira
Contra esta orde, cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 18 de maio de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda